## L’Hemisfèric estrena el planetari musical ‘Pink Floyd: The Dark Side of the Moon’

*** La projecció combina imatges del cosmos amb la música del famós àlbum**

L’Hemisfèric amplia la seua oferta amb el planetari musical *Pink Floyd: The Dark Side of the Moon* en format *Fulldome* 2D i dissenyat per la llegendària banda de música britànica. Gràcies a les últimes tecnologies, l’espectacle combina imatges del cosmos amb la música del famós àlbum, considerat un dels millors de la història del *rock*.

*Pink Floyd: The Dark Side of the Moon* és un planetari sense narració en el qual la música acompanya les escenes de la Lluna, de l’espai, l’Estació Espacial Internacional i imatges tipus làser en moviment, a més d’altres espectaculars propostes. El públic viu així una experiència sensorial amb els acords de cançons mítiques i el seu so envolupant mentres viatja a través del sistema solar projectat en la pantalla còncava de l’Hemisfèric.

Amb esta projecció especial, l’Hemisfèric s’unix a la celebració del 50 aniversari de l’àlbum *The Dark Side of the Moon*, que va ser presentat en el Planetari de Londres el març de 1973.

En l’Hemisfèric este estiu també és possible disfrutar de ‘Les Nocturnes d’estiu’, que se celebren fins al 5 de setembre els dimarts i dijous a les 20:00 hores. Són sessions narrades en directe en les quals s’explica al públic el que apareix en la pantalla, especialment les constel·lacions més representatives d’esta època de l’any i les línies invisibles que conten històries mitològiques.

A més, els primers diumenges de mes a les 12:00 hores es realitza el planetari en directe *Astromenuts* amb el qual el públic infantil s’inicia en les ciències de l’espai i descobrix el món que l’envolta a través de divertits dibuixos, històries i animacions. Tot això s’emmarca en els continguts especials dedicats a l’astronomia que la Ciutat de les Arts i les Ciències ha programat per a enguany.

Fecha: 10/07/2024